作者:令狐楚
標題:省中直夜對雪寄李師素侍郎
內容:密雪紛初降，重城杳未開。雜花飛爛漫，連蝶舞徘徊。灑散千株葉，銷凝九陌埃。素華凝粉署，清氣繞霜臺。明覺侵窗積，寒知度塞來。謝家爭擬絮，越嶺誤驚梅。暗魄微茫照，嚴飆次第催。稍封黃竹亞，先集紫蘭摧。孫室臨書幌，梁園泛酒杯。靜懷瓊樹倚，醉憶玉山頹。翠陌饑烏噪，蒼雲遠雁哀。此時方夜直，想望意悠哉。